**Nezavisni vijećnik Grada Poreča- Parenzo Maurizio Zennaro**

**Predsjedniku Gradskoga vijeća** **gospodinu Adrianu Jakusu**

Poštovani,

Sukladno članku 80. Poslovnika o radu Gradskoga vijeća dostavljam mišljenje na dobiveni odgovor.Vijećničko pitanje, koje sam postavio 8. XII. 2015., bilo je upućeno pročelniku Upravnog odjela za društvene djelatnosti, socijalnu skrb i zdravstvenu zaštitu. Odgovor sam dobio 24. III. 2016., odnosno, nakon 105 dana. Osjećam potrebu da Vas podsjetim kako je dužnosnik, pročelnik upravnog tijela i službe, rukovoditelj gradske ustanove i trgovačkih društva kojemu je pitanje upućeno, sukladno čl. 74. Poslovnika o radu Gradskoga vijeća, dužan odgovoriti na postavljeno pitanje u roku od 15 dana. Dakle, odgovor sam zaprimio s tri mjeseca zakašnjenja što predstavlja još jedan dokaz, u nizu, koliko ova gradska administracija poštuje Poslovnik o radu Gradskoga vijeća, vijećnička prava i vijećnički dignitet, ali i instituciju Gradskog vijeća.

U odgovoru se navodi da je Grad Poreč potpisao Ugovor o članstvu u Hrvatskoj olimpijskoj obitelji, 6. XI. 2013. Zbog potrebe točnog informiranja vijećnika i građana treba istaknuti da je Grad Poreč samo nastavio suradnju s HOO i obnovio Ugovor. Naime, početak suradnje Grada i HOO seže u daleku 2008., 2009. godinu. Ugovor je opet obnovljen, te je potom, ovisno o važnim sportskim manifestacijama koje su se trebale održati za tekuće kalendarske godine, jednostavno obnavljan.

Izražavam veliko čuđenje zbog toga što se predsjednika Sportske zajednice Grada Poreča – Parenzo pita (valjda ne odlučuje) tko će predstavljati Grad na OI u Riju. Financijska sredstva koja su potrebna za podmirivanje članarine (200.000 kn u 2015. , 200.000 kn u 2016. , ranije je doprinos Grada bio puno izdašniji ) izdvajaju se iz gradskoga proračuna, stoga smatram da je sasvim legitimno, pravedno, logički i normalno da o tome tko će predstavljati Grad na OI odlučuje Grad, a nipošto predsjednik SZGP.

Budući da još ne znamo koji su to predstavnici Grada Poreča koji će u sastavu delegacije i u trošku HOO otputovati na OI u Rio, predlažem;

- da se izabere jedan trener mladih naraštaja koji je posvetio i posvećuje svoje vrijeme, svoje sportsko znanje, iskustvo i entuzijazam u podučavanju mladih raznim sportskim vještinama. U tu kategoriju trebali bi ući treneri koji volontiraju, koji za svoj rad ne primaju nikakvu naknadu. Srećom, koliko mi je poznato, takvih trenera imamo na pretek. Od individualnih, do ekipnih sportova. Od borilačkih vještina, gimnastike, jedrenja i atletike..., do nogometa, odbojke, vaterpola i rukometa...

- da se izabere jedan trener koji je postigao izvanredne sportske rezultate na nacionalnoj razini ali i šire, kao npr. izvanredni rezultati koji se više godina postižu u ženskoj odbojci, i da se takve sportske djelatnike nagradi za postignute rezultate odlaskom na najveću svjetsku sportsku manifestaciju.

Iako nisam postavio pitanje o ostvarenim noćenjima, što svakako više spada u domenu ugovornih obveze između HOO-a , TZ Grada Poreča i Plave Lagune d.d.... Iz dostavljenog odgovora daju se iščitati interesantni podaci. Naime, u broj ostvarenih noćenja se ubrajaju i noćenja sportaša čiji sportovi nisu uvršteni u HOO. U 2014. ostvareno je tako 1.810 noćenja za vrijeme održavanja EP u pikadu ili 4.820 noćenja prilikom održavanja državnog prvenstva Hrvatskog školskog sportskog saveza. Europsko prvenstvo u pikadu ponovljeno je i u 2015. sa ostvarenih 1.517 noćenja kao i državnog prvenstva Hrvatskog školskog sportskog saveza sa 3.492 ostvarenih noćenja.

Nema nikakvog razloga sumnjati u točnost podataka, ali ti sportovi (pikado i igre Hrvatskog školskog sportskog saveza) ne ulaze u nomenklaturu sportova i sportskih grana učlanjenih u HOO i tu HOO nema nikakvu ingerenciju. Čini mi se da je namjera napuhavati brojke kako bi se opravdala svrsishodnost pristupanja Grada Poreča i TZ Grada Poreča Hrvatskoj olimpijskoj obitelji što je još jedan od pokušaja obmanjivanja vijećnika i porečke javnosti.

Članstvo Grada Poreča u Hrvatsku olimpijsku obitelj može biti opravdano samo ako služi široj porečkoj sportskoj i društvenoj zajednici. Dosadašnji način „korištenja“ članstva bilo je zadovoljavanje potreba i ambicija pojedinaca i vrijeme je da se ta neopravdana i neprihvatljiva praksa promijeni.

Srdačan pozdrav,

Maurizio Zennaro

U Poreču, 20. 04. 2016.